มีเลือดออกจากช่องคลอด(คล้ายประจำเดือน)มา 1วัน ในระหว่างช่วงที่ยังไม่ถึงกำหนดที่จะมีประจำเดือนค่ะ ในช่วง 2-3เดือนที่ผ่านมา ประจำเดือนจะมาช่วงวันที่ 5 มาประมาน5-6วัน โดย2วันแรกมักจะมาเยอะ ต้องใช้ผ้าอนามัยแบบกลางคืน 3ผืน/วัน แล้วก็มีปวดท้องน้อยกับปวดหลังเป็นปกติ แต่ในช่วงที่ยังไม่มีประจำเดือนมา จะมีตกขาวสีน้ำตาล(เลือดปน) เป็นลิ่มๆ เป็นก้อนบ้างแล้วแต่วัน ยังไม่เคยมีเพศสัมพันธ์ค่ะ
สวัสดีค่ะ หากมีระยะห่างระหว่างรอบประจำเดือนที่ 21-35 วัน และประจำเดือนมานาน 5-6 วัน โดยมีปริมาณมากแค่ 2 วันแรก ส่วนอาการปวดท้องน้อยและปวดหลัง หากไม่ได้เป็นรุนแรง และไม่ได้ปวดต่อเนื่องหลังจากที่ประจำเดือนหมดไปแล้ว ก็ถือว่าเป็นประจำเดือนที่ปกติดีค่ะส่วนการมีตกขาวสีน้ำตาล และเลือดออกจากช่องคลอด ที่เป็นแค่ 1 วัน ในช่วงที่ไม่ใช่ประจำเดือนมานั้น หากอยู่ในช่วงประมาณกึ่งกลางของรอบเดือน ก็อาจเป็นเลือดออกช่วงไข่ตกได้ ซึ่งไม่ได้ถือว่าผิดปกติอะไรแต่หากมีเลือดออกบ่อยๆ คือออกแค่ 1 วัน แต่ออกหลายครั้งในช่วงระหว่างรอบเดือน ก็ไม่น่าใช่เลือดออกช่วงวันไข่ตก แต่อาจเกิดจากสาเหตุ เช่น การผลิตฮอร์โมนของรังไข่ผิดปกติ มีโรคต่างๆ ของมดลูก เช่น เนื้องอกมดลูก เยื่อบุโพรงมดลูกเจริญผิดที่ มีมดลูกอักเสบ หรือเกิดจากผลของการใช้ยาฮอร์โมนต่างๆ เป็นต้น ดังนั้น หากมีเลือดออกหลายๆ ครั้ง ในช่วงที่ไม่ใช่ประจำเดือนมา ละไม่ได้เกิดจากการใช้ยาฮอร์โมนใดๆ แนะนำควรไปพบสูติ-นรีแพทย์เพื่อตรวจหาสาเหตุค่ะ